ಭಾರತದ ವಿಚಾರದಲ್ಲಿ ದ್ವಿನೀತಿ ಯಾಕೆ..? ಕ್ವೀನ್ಸ್ಲ್ಯಾಂಡ್ ನಿಯಮಗಳಿಗೆ BCCI ಅಕ್ಷೇಪ ಇಂದು ಸಿಡ್ನಿಯಲ್ಲಿ ನಡೆಯುತ್ತಿರುವ ಆಸ್ಟ್ರೇಲಿಯಾ ವಿರುದ್ಧದ 3ನೇ ಟೆಸ್ಟ್ ಪಂದ್ಯ ರೋಚಕವಾಗಿ ಸಾಗ್ತಿದೆ. ಆದ್ರೆ ಈ ಪಂದ್ಯವೇ ಸರಣಿಯ ಅಂತಿಮ ಪಂದ್ಯವಾಗೋ ಸಾಧ್ಯತೆ ದಟ್ಟವಾಗಿದೆ. ಇದಕ್ಕೆಲ್ಲಾ ಕಾರಣ ಕ್ರಿಕೆಟ್ ಆಸ್ಟ್ರೇಲಿಯಾ ಮತ್ತು ಸ್ಥಳಿಯ ಸರ್ಕಾರಗಳ ಪ್ರತ್ಯೇಕ ನೀತಿ, ನಿಯಮ ಮತ್ತು ಷರತ್ತುಗಳು. ಬ್ರಿಸ್ಬೇನ್ ಟೆಸ್ಟ್ ಆಡಲ್ಲ ಟೀಮ್ ಇಂಡಿಯಾ ಸಿಡ್ನಿಯಲ್ಲಿ 3ನೇ ಟೆಸ್ಟ್ ಪಂದ್ಯವನ್ನಾಡುತ್ತಿರುವ ಟೀಮ್ ಇಂಡಿಯಾ, ನಾಲ್ಕನೇ ಟೆಸ್ಟ್ ಪಂದ್ಯಕ್ಕೂ ಮುನ್ನವೇ ಸ್ವದೇಶಕ್ಕೆ ವಾಪಸ್ ಆಗುವ ಕುರಿತು ಚಿಂತನೆ ನಡೆಸುತ್ತಿದೆ. ನಿಗದಿತ ವೇಳಾಪಟ್ಟಿಯಂತೆ ಬ್ರಿಸ್ಬೇನ್ನಲ್ಲಿ ಜನವರಿ 15ರಿಂದ ನಾಲ್ಕನೇ ಟೆಸ್ಟ್ ಪಂದ್ಯ ನಡೆಯಬೇಕಿತ್ತು. ಆದರೆ ಕ್ವೀನ್ಸ್ಲ್ಯಾಂಡ್ನಲ್ಲಿ ಕೊರೊನಾ ಗೈಡ್ಲೈನ್ಸ್ ಬಗ್ಗೆ ಅಸಮಾಧಾನಗೊಂಡಿರುವ ಟೀಮ್ ಇಂಡಿಯಾ, ಬಾರ್ಡರ್ಗವಾಸ್ಕರ್ ಟೆಸ್ಟ್ ಸರಣಿಯನ್ನ ಮೊಟಕುಗೊಳಿಸುವ ನಿರ್ಣಯಕ್ಕೆ ಬಂದಿದೆ ಎನ್ನಲಾಗಿದೆ. ಮೊದಲು ಹೇಳಿದ್ದೊಂದು, ಈಗ ಮಾಡ್ತಿರೋದು ಒಂದು ಆಸಿಸ್ ಪ್ರವಾಸಕ್ಕೂ ಮುನ್ನ ಕ್ರಿಕೆಟ್ ಆಸ್ಟ್ರೇಲಿಯಾ, ಟೀಮ್ ಇಂಡಿಯಾಗೆ ಕೆಲ ಷರತ್ತುಗಳ ಬಗ್ಗೆ ಸ್ಪಷ್ಟ ಮಾಹಿತಿ ನೀಡಿತ್ತು. ಆಸ್ಟ್ರೇಲಿಯಾಗೆ ಕಾಲಿಟ್ಟ ನಂತರ 14 ದಿನಗಳ ಕ್ವಾರಂಟೀನ್ ಮಾಡಬೇಕು. ಬಳಿಕ ಆಟಗಾರರ ಮೇಲೆ ಹೆಚ್ಚುವರಿ ನಿಯಮ ಹೇರುವುದಿಲ್ಲ ಅಂತ ಹೇಳಿತ್ತು. ಅದರಂತೆ ಟೀಮ್ ಇಂಡಿಯಾ 14 ದಿನ ಕ್ವಾರಂಟೀನ್ ಪೂರ್ಣಗೊಳಿಸಿತು. ನಂತರ ಬಂದ ರೋಹಿತ್ ಶರ್ಮಾರನ್ನೂ ಕ್ವಾರಂಟೀನ್ಗೆ ಒಳಪಡಿಸಲಾಗಿತ್ತು. ಆ ಮೂಲಕ ಟೀಂ ಇಂಡಿಯಾ ಕ್ರಿಕೆಟ್ ಆಸ್ಟ್ರೇಲಿಯಾದ ಷರತ್ತಿನಂತೆ ನಡೆದುಕೊಂಡಿದೆ. ಆದ್ರೀಗ ಕ್ವೀನ್ಸ್ಲ್ಯಾಂಡ್ನ ನೂತನ ಕೊರೊನಾ ನಿಯಮಗಳು, ಟೀಮ್ ಇಂಡಿಯಾ ಆಟಗಾರರ ಮೇಲೆ ಮತ್ತಷ್ಟು ಒತ್ತಡ ಹೇರಲು ಮುಂದಾಗಿದೆ. ಟೀಮ್ ಇಂಡಿಯಾ ವಿಚಾರದಲ್ಲಿ ದ್ವಿನೀತಿ ಯಾಕೆ..? ಟೀಮ್ ಇಂಡಿಯಾ, ಕೊರೊನಾ ನಿಯಮಗಳ ಬಗ್ಗೆ ತಗಾದೆ ವ್ಯಕ್ತಪಡಿಸಲು ಕಾರಣ ಅಲ್ಲಿನ ಸ್ಥಳಿಯ ಸರ್ಕಾರದ ತಾರತಮ್ಯದ ನೀತಿ. ಸಿಡ್ನಿ ಟೆಸ್ಟ್ ಪಂದ್ಯದ ಬಳಿಕ ಟೀಮ್ ಇಂಡಿಯಾ, ಬ್ರಿಸ್ಬೇನ್ಗೆ ಪ್ರಯಾಣಿಸಲಿದೆ. ಬಳಿಕ ಬ್ರಿಸ್ಬೇನ್ನಲ್ಲಿ ಆಟಗಾರರು ಮತ್ತೊಮ್ಮೆ ಕ್ವಾರಂಟೀನ್ ಹಾಗೂ ಐಸೋಲೆಶನ್ಗೆ ಒಳಪಡಲೇಬೇಕು. ಆದರೆ ಇದು ಸ್ಥಳೀಯರಿಗೆ ಅನ್ವಯಿಸೋದಿಲ್ಲ. ಇದರಿಂದಾಗಿ ಟೀಮ್ ಇಂಡಿಯಾ ವಿಚಾರದಲ್ಲಿ ದ್ವಿಮುಖ ನೀತಿ ಯಾಕೆ ಅನ್ನೋದೆ ಆಟಗಾರರ ಪ್ರಶ್ನೆಯಾಗಿದೆ. ಕ್ವೀನ್ಸ್ಲ್ಯಾಂಡ್ ಸರ್ಕಾರದ ನಿಯಮಗಳಿಗೆ ಬಿಸಿಸಿಐ ಅಕ್ಷೇಪ ಈಗಾಗಲೇ ಕ್ರಿಕೆಟ್ ಆಸ್ಟ್ರೇಲಿಯಾ ಜೊತೆಗಿನ ಒಪ್ಪಂದಂತೆ, ಟೀಮ್ ಇಂಡಿಯಾ ನಡೆದುಕೊಂಡಿದೆ. ಇದರಿಂದಾಗಿ ಮತ್ತೊಮ್ಮೆ ಆಟಗಾರರು ಕ್ವಾರಂಟೀನ್ ಹಾಗೂ ಐಸೋಲೆಷನ್ನಲ್ಲಿರಲು ನಿರಾಕರಿಸುತ್ತಿದ್ದಾರೆ. ಇದಕ್ಕೆ ತಗಾದೆ ತೆಗೆದಿರುವ ಕ್ವೀನ್ಸ್ಲ್ಯಾಂಡ್ ಸರ್ಕಾರದ ಆರೋಗ್ಯ ಸಚಿವೆ ಮತ್ತು ಕ್ರೀಡಾ ಸಚಿವರು ದೌಲತ್ತಿನ ಮಾತುಗಳನ್ನಾಡಿದ್ದಾರೆ. ಇದರ ಬೆನ್ನಲ್ಲೇ ಸರಣಿ ಮೊಟಕುಗೊಳಿಸುವ ಕುರಿತು ಬಿಸಿಸಿಐ, ಕ್ರಿಕೆಟ್ ಆಸ್ಟ್ರೇಲಿಯಾಗೆ ಮನವಿ ಸಲ್ಲಿಸಲು ಮುಂದಾಗಿದೆ. ಒಂದು ವೇಳೆ ಕೊನೆಯ ಟೆಸ್ಟ್ ಪಂದ್ಯ ರದ್ದಾದ್ರೆ, ಕ್ರಿಕೆಟ್ ಆಸ್ಟ್ರೇಲಿಯಾ ಭಾರೀ ನಷ್ಟವನ್ನೇ ಅನುಭವಿಸಲಿದೆ. ಇದರಿಂದಾಗಿ ಪಂದ್ಯವನ್ನ ಬೇರೆಡೆ ಆಯೋಜಿಸುವುದು ಅಥವಾ ಕ್ವೀನ್ಸ್ಲ್ಯಾಂಡ್ ಸರ್ಕಾರವನ್ನ ಒಪ್ಪಿಸುವ ಸವಾಲು ಕ್ರಿಕೆಟ್ ಆಸ್ಟ್ರೇಲಿಯಾ ಮುಂದಿದೆ. ಒಟ್ನಲ್ಲಿ ಕ್ವೀನ್ಸ್ಲ್ಯಾಂಡ್ ರಾಜ್ಯ ಸರ್ಕಾರದ ಹೊಸ ನಿಯಮ, ಸರಣಿ ಮೊಟಕುಗೊಳಿಸುವ ಟೀಮ್ ಇಂಡಿಯಾದ ನಿರ್ಣಯ ಕ್ರಿಕೆಟ್ ಆಸ್ಟ್ರೇಲಿಯಾಗೆ ತಲೆನೋವಾಗಿ ಪರಿಣಮಿಸಿರೋದಂತು ಸತ್ಯ.